
Zadeva: 	Pravilnik o spremembah in dopolnitvah Pravilnika o razpisu za vpis in izvedbi vpisa v visokem šolstvu – predlog


Dokument vsebuje:
· Predlog pravilnika
· Obrazložitev



PREDLOG PRAVILNIKA
Na podlagi osmega odstavka 40. člena in za izvrševanje prvega, drugega, tretjega, četrtega, petega, šestega in sedmega odstavka 40. člena, 41. člena, prvega odstavka 65. člena in 66. člena Zakona o visokem šolstvu (Uradni list RS, št. 32/12 – uradno prečiščeno besedilo, 40/12 – ZUJF, 57/12 – ZPCP-2D, 109/12, 85/14 in 75/16) ministrica za izobraževanje, znanost in šport izdaja


Pravilnik o spremembah in dopolnitvah Pravilnika o razpisu za vpis in izvedbi vpisa v visokem šolstvu

1. člen
V Pravilniku o razpisu za vpis in izvedbi vpisa v visokem šolstvu (Uradni list RS, št. 4/16) se v 1. členu drugi stavek spremeni tako, da se glasi:
»Določbe prvega, drugega in tretjega odstavka 7. člena, drugega stavka prvega odstavka 8. člena, 13. člena, 16. člena, 17. člena, 18. člena, 19. člena, 20. člena, 21. člena, drugega in tretjega odstavka 40. člena, 41. člena, 42. člena, 43. člena, 44. člena, 49. člena, drugega stavka prvega odstavka 50. člena, 51. člena, 53. člena, 56. člena, drugega stavka prvega odstavka 57. člena, 58. člena in 60. člena tega pravilnika se uporabljajo tudi za zasebne visokošolske zavode.«.

2. člen 
V tretjem odstavku 4. člena se četrta alineja spremeni tako, da se glasi:
»–vpis v višji letnik (po merilih za prehode oziroma pogojih za hitrejše napredovanje).«.

3. člen
V drugem odstavku 5. člena se številka »10« nadomesti s številko »20«.
 
4. člen
Prvi odstavek 8. člena se spremeni tako, da se glasi:
»Javni visokošolski zavodi in koncesionirani visokošolski zavodi za koncesionirane študijske programe, morajo razpis vnesti v evidenčni in analitski informacijski sistem visokega šolstva (v nadaljnjem besedilu: eVŠ) najkasneje do 1. decembra. Vsi ostali visokošolski zavodi s sedežem v Republiki Sloveniji, ki nameravajo razpisati javnoveljavne študijske programe, pa vsaj 30 dni pred prvim prijavnim rokom vendar najkasneje do 31. marca.«.

5. člen
V prvem odstavku 10. člena se besedilo »prvem, drugem in tretjem« nadomesti z besedilom »prvem in drugem«.


6. člen
V prvem odstavku 12. člena se beseda »treh« nadomesti z besedo »dveh«.
Peti odstavek se črta.
V dosedanjem šestem odstavku, ki postane peti odstavek se besedilo »po merilih za prehode« nadomesti z besedilom: »v višji letnik«.

7. člen
Drugi odstavek 14. člena se spremeni tako, da se glasi:
»V drugem prijavnem roku se na še prosta vpisna mesta lahko prijavijo kandidati, ki se niso prijavili v prvem prijavnem roku ali se niso uvrstili v nobenega od v prvi prijavi naštetih študijskih programov ali se niso vpisali v študijski program, v katerega so bili sprejeti v prvem prijavnem roku.«.
V petem odstavku se beseda »drugem« nadomesti z besedo »prvem«.
Šesti odstavek se črta. 
Dosedanji sedmi odstavek postane šesti odstavek.

8. člen
V 15. členu se drugi odstavek črta.

9. člen
V 20. členu se besedilo »po merilih za prehode« nadomesti z besedilom »v višji letnik«. 

10. člen
V 24. členu se drugi odstavek črta. 
Dosedanji tretji odstavek postane drugi odstavek.

11. člen
Prvi odstavek 26. člena se spremeni tako, da se glasi:
»Dokazila o izpolnjevanju vpisnih pogojev se v prvem in drugem roku pošljejo visokošolski prijavno-informacijski službi.«.

12. člen
V 29. členu se črta besedilo »in tretjih«.

13. člen
V II.f  poglavju II. poglavja se naslov podpoglavja »C) Tretji rok« in 38. člen črtata.

14. člen
V drugem odstavku 39. člena se črta besedilo »oziroma, v tretjem roku, visokošolskemu zavodu «.

15. člen
V prvem odstavku 40. člena se tretji stavek spremeni tako, da se glasi:
»Kandidati iz 37. in 39. člena tega pravilnik se morajo vpisati takoj po končanem pritožbenem postopku, najpozneje pa do 30. oktobra.«.
Za prvim odstavkom se doda nov drugi odstavek, ki se glasi:
»Vpis kandidatov sprejetih na razpisih zasebnih visokošolskih zavodov se opravi do roka, določenega z razpisom, najpozneje pa do 30. septembra. Iz upravičenih razlogov, ki jih določi pristojni organ visokošolskega zavoda pa najpozneje do 30. oktobra, če tako na podlagi prošnje kandidata odloči pristojni organ visokošolskega zavoda.«.
Dosedanji drugi odstavek postane tretji odstavek. 

16. člen
V tretjem odstavku 45. člena se četrta alineja spremeni tako, da se glasi:
»–vpis v višji letnik (po merilih za prehode oziroma pogojih za hitrejše napredovanje).«.

17. člen
V drugem odstavku 46. člena se številka »10« nadomesti s številko »20«.

18. člen
V 50. členu se prvi odstavek spremeni tako, da se glasi:
»Javni in koncesionirani visokošolski zavodi za koncesionirane študijske programe, morajo razpis za magistrske študijske programe vnesti v eVŠ najkasneje do 1. decembra. Vsi ostali visokošolski zavodi s sedežem v Republiki Sloveniji, ki nameravajo razpisati javnoveljavne magistrske študijske programe, pa vsaj 30 dni pred prvim prijavnim rokom vendar najkasneje do 31. marca.«.
V tretjem odstavku se beseda »aprila« nadomesti z besedo »decembra«.

19. člen
V 57. členu se prvi odstavek spremeni tako, da se glasi:
»Javni visokošolski zavodi morajo razpis za doktorske študijske programe vnesti v eVŠ najkasneje do 1. decembra. Vsi ostali visokošolski zavodi s sedežem v Republiki Sloveniji, ki nameravajo razpisati javnoveljavne doktorske študijske programe, pa vsaj 30 dni pred prvim prijavnim rokom vendar najkasneje do 31. marca.«.
V tretjem odstavku se beseda »aprila« nadomesti z besedo »decembra«.

PREHODNA IN KONČNA DOLOČBA
20. člen
Ne glede na določbe 18. in 19. člena tega pravilnika javni in koncesionirani visokošolski zavodi za študijsko leto 2017/18 ministrstvu, pristojnemu za visoko šolstvo, pošljejo zahtevane podatke do 20. februarja 2017.
 
21. člen
Ta pravilnik začne veljati naslednji dan po objavi v Uradnem listu Republike Slovenije.

OBRAZLOŽITEV

[bookmark: _GoBack]S predlogom Pravilnika o spremembah in dopolnitvah Pravilnika o razpisu za vpis in izvedbi vpisa v visokem šolstvu (v nadaljevanju: pravilnik) se spreminja veljavni Pravilnik o razpisu za vpis in izvedbi vpisa v visokem šolstvu (Uradni list RS, št. 4/16) zaradi uskladitve z Zakonom o spremembah in dopolnitvah Zakona o visokem šolstvu (Uradni list RS, št. 75/16; v nadaljnjem besedilu: ZViS-K), ki je začel veljati 15. 12. 2016, in ureditve možnosti, da se bodo posamezniki, ki so bili vpisani v študijske programe, akreditirane pred 11. 6. 2004 (t.i. predbolonjski študijski programi) lahko vpisali v nove (bolonjske) študijske programe v višji letnik.

ZViS-K je s spremembo 40. člena Zakona o visokem šolstvu enotno uredil roke za objavo razpisa za vpis za vse visokošolske zavode, za katere prijava za vpis poteka preko enotne elektronske vloge prijave za vpis na spletnem portalu eVŠ. Nadalje je določil rok, do katerega se študentje vpisujejo – to je do začetka študijskega leta oziroma iz upravičenih razlogov do 30. oktobra. Dopuščena je možnost, da se študent iz študijskega programa do 15. oktobra lahko izpiše brez posledic, če se je prvič vpisal v prvi letnik študijskega programa, iz katerega se izpisuje.

Z namenom omogočiti možnost vpisa študentom, ki bi želeli spremeniti študijski program, pa so že bili vpisani v višji letnik, kot bi se lahko vpisali na novem študijskem programu (sem se uvrščajo tudi študenti študijskih programov, akreditiranih pred 11. 6. 2004) se vpis po merilih za prehode spremeni v vpis v višji letnik. Prijave za vpis v višji letnik obravnavajo pristojni organi visokošolskih zavodov:
· ob upoštevanju meril za prehode, kot so navedena pri posameznem študijskem programu za študente, ki želijo spremeniti (bolonjske) študijske programe, in
· v skladu s postopki visokošolskega zavoda za hitrejše napredovanje za kandidate, ki prejšnjega študija niso končali in se želijo vpisati v nižji letnik, kot so že bili vpisani v prejšnjem študijskem programu.

Za uresničevanje akcijskega načrta Strategije internacionalizacije slovenskega visokega šolstva 2016-2020 za povečanje števila tujih študentov na rednem študiju v Sloveniji, se poveča kvota vpisnih mest, ki jih javni in koncesionirani visokošolski zavodi lahko razpišejo za tujce na 20 % vpisnih mest za državljane Republike Slovenije in državljane članic Evropske unije (prej 10 %).

